Huba, Mikuláš, poslanec NR SR (2013-05-17):
Vážená pani predsedajúca, kolegyne, kolegovia, ctené ranné vtáctvo, značne osirelé, vážený pán minister, vážená pani spravodajkyňa, návrh zákona, o ktorom je momentálne reč, sa týka pomerne špecifických okruhov problémov, napriek tomu mi nedá nezmieniť sa o problematike podpory pôdohospodárstva a rozvoja vidieka v trochu širšom kontexte. Podporujú ma v tom okrem toho, že sme ešte len v prvom čítaní, aj niektoré ďalšie skutočnosti. Po prvé, ako sa píše v dôvodovej správe, predložený návrh zákona reaguje na prebiehajúci legislatívny proces v Európskej únii vo vzťahu k realizácii spoločnej poľnohospodárskej politiky a v jej intenciách k potrebe zavádzať nové podporné systémy. Po druhé, aj v tejto oblasti čelíme doslova v týchto dňoch obrovskej výzve. Európska únia a jej členské štáty finišujú s prípravou nasledujúceho programovacieho obdobia, respektíve celého nového finančného strategického rámca Európskej únie na roky 2014 až 2020 a s tým súvisiacim definovaním operačných programov na národných úrovniach. Po tretie, tak ako sa názov rezortu poľnohospodárstva zmenil na pôdohospodárstvo a neskôr sa rozšíril o slovné spojenie „a rozvoja vidieka“, tak by sme mali v stále širšom kontexte chápať aj jeho misiu a charakter podpory, ktorý by cez tento rezort mal plynúť. V tejto súvislosti si neodpustím malú odbočku a poukaz na nemalý paradox. V tom istom čase, keď názov rezortu rozširujeme o rozvoj vidieka, zároveň v Bruseli lobujeme za to, aby sa prostriedky určené pre Slovensko v budúcnom programovacom období z kapitoly rozvoj vidieka presunuli do poľnohospodárstva na takzvané priame platby a ešte to vyhlasujeme za úspech. Ale naspäť k podstate veci. Cieľom zákona, ako tu už bolo povedané, je spresniť podmienky a kritériá na poskytovanie podpory a zdokonaliť proces pôsobnosti správnych orgánov v tejto oblasti pri zabezpečovaní konania o schvaľovaní žiadostí o podporu. To treba určite privítať, ale ešte predtým si je treba v nových podmienkach zodpovedať zásadnejšiu otázku, a to tú, aká je celková filozofia poskytovania tejto podpory? Slovenské poľnohospodárstvo, pôdohospodárstvo a vidiek sa nachádzajú vo vážnom a v niektorých smeroch, odvážim sa povedať, až v alarmujúcom stave. Dvojnásobne sa to týka marginálnych a inak znevýhodnených oblastí, ale aj celých odvetví. Napríklad ekologického poľnohospodárstva a produkcie potravín malých alebo rodinných fariem, malých prvovýrobcov potravín, predaja z dvora a podobne. Teda práve tých žiaducich aktivít, ktorých sa na jednej strane dovolávame, ale ktoré v skutočnosti podporujeme nedostatočne a mali by sme ich podporovať oveľa viac. Čo sa týka znevýhodnených oblastí, kde poľnohospodárstvo potrebuje dobre premyslenú systematickú podporu, spomeňme aspoň vidiecke regióny s nepriaznivými prírodnými podmienkami pre poľnohospodárstvo, ale aj marginálne regióny, kde však poľnohospodárstvo nemá pre nedostatok iných pracovných príležitostí alternatívu, a teda naďalej budú kľúčovo poľnohospodársky zamerané aj v dohľadnej budúcnosti, napriek veľmi nepriaznivým podmienkam pre tento druh činnosti. Ako špecifický fenomén z ekonomického, kultúrneho i krajinno-ekologického hľadiska spomeniem tiež existenčne ohrozený fenomén spájajúci sa s roztrateným, či rozptýleným osídlením, teda s tradičnou krajinou lazov, kopaníc, kolešní, štálov a podobne, spolu s ich poľnohospodárskym zázemím. Ak v najbližších rokoch nevyvinieme a neuplatníme efektívny mechanizmus na podporu obyvateľov žijúcich a hospodáriacich v tejto, myslím si veľmi cennej, ale vitálne ohrozenej krajine, tak o väčšinu z nej nenávratne prídeme. A tým prídeme aj o veľkú časť toho, čo robí Slovensko Slovenskom. Vo svojom programovom vyhlásení z mája minulého roku vláda Slovenskej republiky sľubuje, že podporí rozvoj vidieka a zlepšovanie životných podmienok vidieckeho obyvateľstva. Poľnohospodárstvo je podľa názoru vlády komplexný celok so spoločnou stratégiou štátu pre poľnohospodárstvo, potravinárstvo, lesné hospodárstvo a nadväzujúci drevospracujúci priemysel. Podpora rozvoja vidieka a efektívna starostlivosť o krajinu nevyhnutne vyžaduje aj spojenie všetkých rozhodujúcich aktivít v krajine do jedného funkčného celku. Vláda sa, podľa svojho programového vyhlásenia, zameria aj na podporu všetkých ostatných pozitívnych externalít agropotravinárskeho sektora, vrátane udržiavania kultúrneho charakteru krajiny, ochrany a tvorby životného prostredia a akcelerácie rozvoja vidieckej ekonomiky. Vláda tiež sľubuje dodržiavanie zásad vyváženosti medzi ekonomickým a ekologickým spôsobom hospodárenia. V súlade s pravidlami spoločnej poľnohospodárskej politiky vláda zintenzívni podporu sektorov, ktoré sú potencionalnými zdrojmi zamestnanosti, najmä v živočíšnej výrobe, ovocinárstve, zeleninárstve, vinohradníctve, ale aj v potravinárskom priemysle. Osobitnú podporu vláda sľubuje poskytnúť chovu hovädzieho dobytka a v prípade znevýhodnených horských a podhorských oblastí aj oviec. Ako ochranár by som doplnil aj podporu chovu kôz a včelárstva. A teraz vari to najdôležitejšie, citujem: „V oblasti poľnohospodárskej a potravinárskej výroby vláda podporí spracovanie a finalizáciu produktov z domácej výroby, okrem iného aj zvýšením propagácie a podpory predaja domácich potravín. Využije všetky dostupné ekonomické a právne nástroje na podporu finalizácie produktov v podnikoch poľnohospodárskej prvovýroby a predaj čerstvých potravín týmito podnikmi priamo konečnému spotrebiteľovi.“ A napokon vláda vo svojom programovom vyhlásení deklarovala záujem o rozvoj hospodárenia na biologických základoch s cieľom zvýšiť efektívnosť využívania domácich obnoviteľných zdrojoch surovín, prispieť k znižovaniu environmentálnej zaťaženosti znižovaním produkcie skleníkových plynov a zlepšiť sociálne podmienky obyvateľstva skvalitňovaním životného prostredia a vytváraním pracovných miest. Bude podporovať rozvoj produkcie biologických zdrojov v poľnohospodárstve, lesnom a vodnom hospodárstve pre tradičné spracovateľské odvetvia potravinárstva a tak ďalej. A ešte pár relevantných vecí, ktoré sľúbila vláda vo svojom programovom vyhlásení, citujem: „Vláda výraznejšie podporí aktivity obcí, podnikateľov a mimovládnych organizácií zameraných na regeneráciu poškodeného prostredia, ochranu a revitalizáciu ekosystému v zaťažených ako aj chránených územiach s cieľom zlepšiť poskytovanie ekosystémových služieb, ako aj mimo produkčných funkcií poľnohospodárskej, lesnej a urbanizovanej krajiny.“ Prioritou vlády má byť okrem iného vytváranie zelených pracovných miest. A napokon, ale nie na poslednom mieste, k zámerom vlády v regionálnej politike má patriť odstraňovanie nežiaducich rozdielov medzi regiónmi, zvyšovanie konkurencieschopnosti regiónov a tým aj kvality života. Vláda sa zaviazala pokračovať v procese vyrovnávania regionálnych rozdielov s využitím synergie fondov Európskej únie, rozvojových politík jednotlivých rezortov a programu hospodárskeho a sociálneho rozvoja samosprávnych krajov, miest a obcí. Vo vidieckych regiónoch bude vláda podporovať poľnohospodárstvo ako multifunkčné odvetvie. Veľmi dôležitý záväzok. Predložený vládny návrh zákona, v názve ktorého sa hovorí o poskytovaní podpory v poľnohospodárstve a rozvoji vidieka, žiaľ, len v minimálnej miere korešponduje s tým, čo sa tá istá vláda v tejto istej oblasti zaviazala podporovať vo svojom programovom vyhlásení. Navrhujem preto vrátiť návrh zákona prekladateľovi na dopracovanie. Ďakujem za pozornosť.